Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2013/003 DE/First Solar înaintată de Germania) /* COM/2013/0706 final */





EXPUNERE DE MOTIVE Punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) prin intermediul unui mecanism de flexibilitate, în limita plafonului anual de 500 de milioane EUR peste nivelul rubricilor corespunzătoare din cadrul financiar. Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2]. La data de 12 aprilie 2013, Germania a înaintat cererea EGF/2013/003 DE/First Solar pentru o contribuție financiară din FEG, ca urmare a concedierilor din cadrul întreprinderii First Solar Manufacturing GmbH din Germania. După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru acordarea unei contribuții financiare în temeiul regulamentului menționat. SINTEZA CERERII ȘI ANALIZĂ Date principale: || Numărul de referință FEG || EGF/2013/003 Stat membru || Germania Articolul 2 || (a) Întreprinderea principală || First Solar Manufacturing GmbH Furnizori și producători din aval || 0 Perioada de referință || 15.11.2012 – 15.3.2013 Data începerii serviciilor personalizate || 1.1.2013 Data depunerii cererii || 12.4.2013 Concedieri în timpul perioadei de referință || 959 Concedieri înainte și după perioada de referință || 285 Totalul concedierilor eligibile || 1 244 Lucrători concediați care ar trebui să beneficieze de măsurile în cauză || 875 Cheltuieli pentru servicii personalizate (EUR) || 4 375 715 Cheltuieli pentru punerea în aplicare a FEG[3] (EUR) || 235 000 Cheltuieli pentru punerea în aplicare a FEG (%) || 5,1 Buget total (EUR) || 4 610 715 Contribuția din partea FEG (50 %) (EUR) || 2 305 357 1. Cererea a fost prezentată Comisiei la data de 12 aprilie 2013 și a fost completată cu informații suplimentare până la data de 14 august 2013 inclusiv. 2. Cererea îndeplinește condițiile de mobilizare a FEG prevăzute la articolul 2 litera (a) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv. Legătura dintre concedieri și modificările structurale majore intervenite în practicile comerciale internaționale ca urmare a globalizării 3. Pentru a stabili legătura dintre concedieri și modificările structurale majore intervenite în practicile comerciale internaționale ca urmare a globalizării, Germania afirmă că First Solar este o întreprindere americană înființată în 1999 cu obiectivul de a produce energie solară și de a contribui la un model mai ecologic de producție a energiei electrice. În 2007, ea a deschis două unități de producție în Frankfurt (Oder), Germania și a început să producă module solare. În 2011, în urma unei scăderi a prețurilor cu aproximativ 40 % în comparație cu anul precedent, întreprinderea a decis că unitățile de producție din Frankfurt (Oder) nu mai sunt viabile. Acest fapt a dus la negocieri pe plan social, în 2012, și la închiderea celor două fabrici în 2013, concedierile având loc în perioada cuprinsă între 1 ianuarie și 1 iunie. 4. First Solar Manufacturing GmbH este doar una dintre numeroasele întreprinderi europene din sectorul energiei solare care au dat faliment, și-au încetat activitatea, și-au închis parțial sau total producția sau au fost vândute unor investitori chinezi în ultimii doi ani (2010-2012)[4]. Indicele de creștere durabilă a energiei fotovoltaice pentru 2011[5] concluzionează că „veniturile totale ale celor 33 de întreprinderi din sectorul fotovoltaic incluse în studiu au crescut cu 79 %, de la 21 la 36 de miliarde de dolari, pe o piață în care instalațiile au crescut cu 129 %. Veniturile întreprinderilor chineze și taiwaneze au crescut mai rapid decât cele ale întreprinderilor din Germania și din SUA. Cota de piață a întreprinderilor germane a continuat să scadă. Întreprinderile americane au pierdut cote de piață, după patru ani de evoluții pozitive”. Astfel, între 2005 și 2011, rata veniturilor Chinei a crescut de la 11 % la 45 %, în timp ce cea a Germaniei a scăzut de la 64 % la 21 %. Un alt stat membru al UE cu o producție suficient de semnificativă pentru a fi menționată este Spania, cu 1 %. 5. China dispune de supracapacități enorme în ceea ce privește modulele solare, care nu pot fi absorbite nici de consumatorii săi proprii, nici de piața mondială. Acest lucru, împreună cu scăderea cererii la nivel mondial, a dus la prăbușirea prețurilor. Ca urmare a sprijinului financiar disponibil la nivel local pentru producătorii din China și a priorității acordate sectorului în cadrul planului cincinal în vigoare în prezent în China (2011-2015), aceste întreprinderi pot să supraviețuiască și să se dezvolte prin vânzarea produselor la prețuri reduse pe piețele din străinătate. Mai mult de 90 % din producție este exportată, 80 % fiind exportată în UE [6]. Demonstrarea numărului de concedieri și îndeplinirea criteriilor de la articolul 2 litera (a) 6. Germania a depus această cerere în temeiul criteriilor de intervenție prevăzute la articolul 2 litera (a) din Regulamentul (CE) nr. 1927/2006, care prevăd drept condiție pentru intervenție concedierea unui număr de cel puțin 500 de salariați pe o perioadă de patru luni, în cadrul unei întreprinderi dintr-un stat membru, incluzând lucrătorii concediați de furnizorii și de producătorii din aval ai întreprinderii respective. 7. În cerere se menționează că întreprinderea First Solar Manufacturing GmbH a efectuat 959 de concedieri în perioada de referință de patru luni de la 15 noiembrie 2012 până la 15 martie 2013 și alte 285 de concedieri în afara perioadei de referință, acestea fiind legate de aceeași procedură de concediere colectivă și de același eveniment care a cauzat concedierile în cursul perioadei de referință. Aceste concedieri au avut loc după perioada de referință și au fost confirmate între timp de către statul membru în cauză. Toate aceste concedieri au fost calculate în conformitate cu articolul 2 alineatul (2) a doua liniuță din Regulamentul (CE) nr. 1927/2006. Explicația caracterului neprevăzut al concedierilor în cauză 8. Autoritățile germane afirmă că întreprinderea First Solar a produs module solare în Frankfurt (Oder) începând cu 2007 și că a început să construiască o a doua fabrică în toamna anului 2010 (costuri estimate: 173 de milioane EUR). Cea de-a doua fabrică și-a început producția în iunie 2011, fiind programată să ajungă la capacitate maximă în cursul celui de-al treilea trimestru din același an. Întreprinderea avea alte noi planuri de investiții pe termen lung pentru această locație, a cumpărat noi proprietăți în Frankfurt (Oder) și a anunțat că va deschide alte două fabrici. Ca urmare a schimbărilor neașteptate de pe piață, întreprinderea și-a reevaluat investițiile în Germania și, în iulie 2012, a luat decizia să pună capăt oricăror alte extinderi și să închidă ambele fabrici. În ciuda dificultăților cu care se confruntă, First Solar continuă să fie unul dintre principalii producători de module solare din lume. Decizia de a închide fabricile din Frankfurt (Oder) nu ar fi putut fi prevăzută de lucrători sau de autoritățile publice. Identificarea întreprinderilor care au efectuat concedieri și a lucrătorilor vizați de măsurile de asistență 9. Cererea se referă la 1 244 de concedieri, toate fiind efectuate în cadrul întreprinderii First Solar Manufacturing GmbH și în mai multe etape (1 ianuarie, 1 martie și 1 iunie 2013). 10. Repartiția lucrătorilor care ar putea fi vizați de măsuri este după cum urmează: Categorie || Număr || Procent Bărbați || 667 || 76,2 Femei || 208 || 23,8 Cetățeni ai UE || 871 || 99,5 Cetățeni din afara UE || 4 || 0,5 15-24 de ani || 36 || 4,1 25-54 de ani || 723 || 82,6 55-64 de ani || 116 || 13,3 peste 64 de ani || 0 || 0,0 11. În rândul lucrătorilor vizați, există 45 de persoane cu probleme cronice de sănătate sau cu handicap. 12. În ceea ce privește categoriile profesionale, repartiția este următoarea: Categorie || Număr || Procent Legislatori, înalți funcționari și directori || 91 || 10,4 Persoane cu studii superioare || 33 || 3,8 Tehnicieni și profesiuni asociate || 201 || 23,0 Salariați de tip administrativ || 18 || 2,1 Meșteșugari și lucrători în domenii asociate || 14 || 1,6 Operatori pe mașini și instalații și asamblori || 492 || 56,2 Muncitori necalificați || 26 || 3,0 13. În conformitate cu articolul 7 din Regulamentul (CE) nr. 1927/2006, Germania a confirmat faptul că s-a aplicat o politică de egalitate între femei și bărbați, precum și o politică de nediscriminare și că acestea se vor aplica în continuare pe parcursul etapelor de punere în aplicare a FEG și, în special, în cursul accesării FEG. Descrierea teritoriului vizat, a autorităților sale și a părților interesate 14. Aceste concedieri afectează orașul Frankfurt (Oder), cu o populație de circa 60 000 de locuitori, situat în partea de est a Germaniei (landul Brandenburg), la aproximativ 80 km de Berlin și la frontiera dintre Germania și Polonia. În regiune predomină IMM-urile, în special în sectorul construcțiilor, precum și un procent ridicat de persoane în vârstă, deoarece populația mai tânără are tendința să migreze spre orașele mai mari. Autoritățile locale au încercat să creeze o platformă pentru industria energiei solare, care să permită înființarea de întreprinderi și crearea de locuri de muncă. Sectorul construcțiilor și baza militară din vecinătate, altădată importantă, oferă din ce în ce mai puține locuri de muncă și regiunea resimte din plin faptul că principalul producător din sectorul energiei solare și-a încetat în prezent activitatea. Impactul preconizat al concedierilor asupra ocupării forței de muncă la nivel local, regional sau național 15. Concedierile din cadrul întreprinderii First Solar (1 244 de persoane) vor duce la o creștere imediată a ratei șomajului cu 4 puncte procentuale, cu excepția cazului în care se creează rapid noi locuri de muncă. Regiunea este deja afectată de o rată a șomajului peste medie (11,3 % față de media națională de 7,4 % în februarie 2013). Rata șomajului în orașul Frankfurt (Oder) este chiar mai mare, de 14,1 % (decembrie 2012). 16. Există puține perspective de locuri de muncă pe o rază de 200 km în jurul orașului, ceea ce reprezintă un factor important care trebuie luat în considerare în procesul de planificare a măsurilor pentru lucrători. Sectoarele cele mai promițătoare sunt cele legate de profesiile din domeniul sănătății și al îngrijirii medicale, precum și de meseriile tradiționale cum ar fi sudorii, electricienii, mecanicii, țiglarii, tencuitorii, dulgherii, faianțarii și instalatorii. De asemenea, pot fi găsite locuri de muncă în sectorul alimentației și în sectorul turistic, în special în industria alimentară și în gastronomia specializată. 17. Majoritatea lucrătorilor concediați de întreprinderea First Solar sunt bine calificați, dar mulți dintre ei nu au lucrat niciodată în domeniile în care și-au obținut calificările. Prin urmare, ei vor avea nevoie de măsuri de perfecționare pentru revitalizarea și actualizarea calificărilor lor inițiale sau pentru obținerea de calificări în domeniile lor de experiență profesională. Pachetul coordonat de servicii personalizate care urmează să fie finanțate și defalcarea costurilor sale estimate, inclusiv complementaritatea acestuia cu acțiunile finanțate din fondurile structurale 18. Partenerii sociali din cadrul întreprinderii First Solar au stabilit, în iulie 2012, un plan social care include serviciile unei societăți de transfer. Organizația aleasă de părțile interesate pentru a oferi servicii de transfer este TÜV Rheinland Personal GmbH, care își va propune serviciile în trei locații potrivite pentru lucrătorii concediați, și anume Frankfurt (Oder), Beeskow și Berlin. Lucrătorii vor beneficia de serviciile societății de transfer de la 1 ianuarie, 1 martie și 1 iunie 2013, în funcție de datele la care sunt concediați de întreprinderea First Solar. Un număr mai mic de lucrători vor începe la o dată ulterioară. În faza inițială de șase luni, în așteptarea aprobării cererii FEG înaintate de Germania, societatea de transfer este plătită parțial de către angajatorul care efectuează concedierile în temeiul planului său social și cofinanțată de FSE prin intermediul programului federal. După primele șase luni, serviciile societății de transfer vor fi extinse și vor fi introduse noi măsuri, iar pachetul va fi cofinanțat în totalitate de FEG. 19. Toate măsurile prezentate în continuare se combină pentru a forma un pachet coordonat de servicii personalizate, care vizează reinserția profesională a lucrătorilor concediați: – indemnizația zilnică (Transferkurzarbeitergeld): aceasta este echivalentă cu 60 % din venitul net câștigat în trecut de lucrător sau cu 67 % în cazul în care în îngrijirea beneficiarului se află unul sau mai mulți copii. Indemnizația se plătește timp de nouă luni de la data la care lucrătorul beneficiază de serviciile societății de transfer, inclusiv în perioada inițială, când măsurile oferite de societatea de transfer sunt cofinanțate de FSE. Indemnizația zilnică constituie, de asemenea, cofinanțarea din partea Germaniei a măsurilor FSE oferite lucrătorilor în faza inițială a Transfergesellschaft. Prin urmare, în sistemul de contabilitate se face diferența între Transferkurzarbeitergeld oferită în cadrul FSE și cea oferită în cadrul FEG, astfel încât să nu existe riscul dublei finanțări. Indemnizația este finanțată de FEG doar pentru perioadele în care lucrătorii eligibili participă la măsuri active și se reduce la 49,4 % din valoarea eligibilă, corespunzând procentului de timp pe care lucrătorii îl consacră pregătirii sau continuării activităților oferite de societatea de transfer și pentru care nu se stabilesc foi de prezență[7]. – Cursuri de formare care duc la obținerea unei calificări (Qualifizierungen): sunt oferite lucrătorilor eligibili în urma unor interviuri de stabilire a profilului și de orientare profesională, pentru a-i ajuta să beneficieze de oportunitățile detectate pe piața forței de muncă. Dat fiind că majoritatea lucrătorilor eligibili sunt deja bine calificați, cele mai multe măsuri vor viza perfecționarea competențelor sau împrospătarea competențelor existente. Vor fi organizate atât cursuri individuale, cât și cursuri de grup și vor fi oferite stagii. De asemenea, lucrătorii vor primi sprijin pentru a-și începe propria afacere în cazul în care hotărăsc să urmeze această opțiune. Pentru 22 de lucrători cu deficiențe de auz, cursurile vor fi modificate pentru a se ține seama de nevoile lor. – Gestionarea formării (Qualifizierungsmanagement): responsabilii cu formarea pregătesc și pun în aplicare acțiuni de formare. Principala lor sarcină este de a oferi sfaturi personalizate privind alegerea cursurilor, pentru a găsi cel mai potrivit curs pentru fiecare lucrător, pe baza planului de carieră stabilit împreună cu consilierul de orientare profesională. De asemenea, aceștia sunt responsabili pentru orice aspecte juridice, de exemplu, în ceea ce privește achizițiile publice și normele în materie de concurență. Trebuie menționat că lucrătorii pot alege orice curs în mod liber, fiind necesară o anumită expertiză pentru a-i ajuta să facă cea mai bună alegere în circumstanțele date. – Ateliere și grupuri de egali: este vorba despre întâlniri de grup asistate de un facilitator, care vor permite participanților să facă schimb de idei și de reflecții. Grupurile de egali pot fi compuse după diferite criterii, de exemplu, în funcție de grupa de vârstă, de nevoi, de structura familiei sau de experiența profesională anterioară. Mai mulți lucrători care au avut probleme de sănătate din cauza sistemului de lucru în schimburi de 12 ore practicat de First Solar au primit asistență medicală și consiliere. – Servicii de sprijin și căutarea unui loc de muncă la nivel internațional (flankierende Leistungen und internationale Arbeitssuche): acestea cuprind toate măsurile necesare, de la achiziționarea documentației până la traducerea calificărilor, participarea la târguri de locuri de muncă și cursuri de limbă, publicarea de anunțuri de locuri de muncă și formare interculturală. Se estimează că această ofertă va interesa un număr mic de lucrători eligibili. – Consiliere aprofundată privind crearea de întreprinderi (vertiefte Existenzgründungsberatung): această măsură va cuprinde servicii de consultanță de specialitate pentru persoanele care iau în considerare opțiunea de a crea o întreprindere. Lucrătorii vor fi ajutați să elaboreze un plan de afaceri și să obțină subvenții pentru începerea unei afaceri din partea Agentur für Arbeit. Vor fi organizate seminarii pentru a le oferi cunoștințele necesare în domeniul administrării afacerilor. – Căutarea unui loc de muncă (Stellensuche/Stellenresearcher): un consilier specializat în căutarea de locuri de muncă își va folosi contactele și experiența pentru a identifica eventualele locuri de muncă vacante care nu au fost încă publicate, care ar putea fi potrivite pentru lucrătorii eligibili. – Primă de încurajare a activității/de reinserție rapidă (Aktivierungszuschuss in Form einer Sprinterpremie): această primă degresivă va fi plătită lucrătorilor care își găsesc rapid un loc de muncă fără asistență suplimentară după încheierea acțiunilor oferite de către societatea de transfer. – Monitorizare și asistență ulterioară (Beratung und Betreuung bei Arbeitsaufnahme und Arbeitslosigkeit): lucrătorii pot beneficia de orientare și de consiliere suplimentară după ce au obținut un nou loc de muncă, astfel încât să se reducă la minimum riscul de a-și pierde locul de muncă. Lucrătorii care nu și-au găsit un loc de muncă pot beneficia de asistență până la sfârșitul perioadei de punere în aplicare a FEG, în strânsă cooperare cu serviciile publice pentru ocuparea forței de muncă. De asemenea, li se oferă portofolii cu profilurile personale, cu serviciile și calificările primite și cu eventualele lor nevoi de asistență suplimentară. 20. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activitățile de pregătire, gestionare și control, precum și activitățile legate de informare și publicitate. 21. Serviciile personalizate prezentate de autoritățile germane constituie măsuri active pe piața muncii, care fac parte din acțiunile eligibile definite la articolul 3 din Regulamentul (CE) nr. 1927/2006. Autoritățile germane estimează costurile totale la 4 610 715 EUR, din care cheltuielile pentru serviciile personalizate sunt estimate la 4 375 715 EUR și cheltuielile pentru punerea în aplicare a FEG la 235 000 EUR (5,1 % din suma totală). Contribuția totală solicitată din FEG este de 2 305 357 EUR (50 % din costurile totale). Acțiuni || Numărul estimat al lucrătorilor vizați || Costul estimat per lucrător vizat (EUR) || Costuri totale (FEG și cofinanțare națională) (EUR) Servicii personalizate [articolul 3 primul paragraf din Regulamentul (CE) nr. 1927/2006] Indemnizația zilnică (Transferkurzarbeitergeld): || 875 || 2 714 || 2 374 750 Cursuri de formare care duc la obținerea unei calificări (Qualifizierungen) || 245 || 3 421 || 838 145 Gestionarea formării (Qualifizierungsmanagement) || 245 || 325 || 79 625 Ateliere și grupuri de egali || 350 || 340 || 119 000 Servicii de sprijin și căutarea unui loc de muncă la nivel internațional (Flankierende Massnahmen und internationale Arbeitssuche) || 35 || 1 160 || 40 600 Consiliere aprofundată privind crearea de întreprinderi (Vertiefte Existenzgründungsberatung) || 5 || 619 || 3 095 Căutarea unui loc de muncă (Stellensuche / Stellenresearcher) || 770 || 200 || 154 000 Primă de încurajare a activității/de reinserție rapidă (Aktivierungszuschuss / Sprinterpraemie) || 200 || 1 869 || 373 800 Monitorizare și asistență ulterioară (Beratung und Betreuung bei Arbeitsaufnahme und Arbeitslosigkeit) || 770 || 510 || 392 700 Subtotal servicii personalizate || || 4 375 715 Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] Activități de pregătire || || 52 000 Management || || 130 000 Informare și publicitate || || 7 000 Activități de control || || 46 000 Subtotal cheltuieli legate de punerea în aplicare a FEG || || 235 000 Total costuri estimate || || 4 610 715 Contribuție din FEG (50 % din costurile totale) || || 2 305 357 22. Germania confirmă că măsurile descrise mai sus sunt complementare cu acțiunile finanțate de fondurile structurale și că sunt instituite măsuri pentru evitarea dublei finanțări. FSE și angajatorul care a efectuat concedierile vor cofinanța serviciile societății de transfer în cursul primelor șase luni, în așteptarea aprobării cererii de asistență din partea FEG, depuse de Germania. Această practică a fost deja utilizată în cazul cererilor de asistență din partea FEG înaintate anterior de Germania și a fost recunoscută la nivelul UE ca o bună practică în ceea ce privește complementaritatea dintre FSE și FEG. Data/datele la care serviciile personalizate pentru lucrătorii afectați au început sau sunt prevăzute să înceapă 23. Germania a lansat serviciile personalizate pentru lucrătorii afectați, incluse în pachetul coordonat propus pentru cofinanțarea din FEG, la 1 ianuarie 2013. Prin urmare, această dată reprezintă începutul perioadei de eligibilitate pentru orice fel de asistență care ar putea fi acordată din FEG. Procedurile de consultare a partenerilor sociali 24. Pachetul planificat de măsuri FEG a fost elaborat pe baza măsurilor de sprijin negociate de partenerii sociali în cadrul planului social pentru lucrătorii concediați. Au fost organizate două mese rotunde (la 25 septembrie 2012 și la 19 februarie 2013) între autoritatea de management a FEG și reprezentanții lucrătorilor din cadrul întreprinderii First Solar, pentru a discuta posibilitatea de a solicita sprijin din partea FEG. Societatea de transfer TÜV Rheinland Personal GmbH și-a prezentat planurile și conceptul a fost acceptat de către toate părțile implicate. Informare cu privire la acțiunile obligatorii în temeiul legislației naționale sau al contractelor colective de muncă 25. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile germane: · au confirmat că măsurile care cad în responsabilitatea întreprinderilor în temeiul legislației naționale sau al contractelor colective de muncă nu vor fi înlocuite de contribuția financiară din partea FEG; · au demonstrat că acțiunile respective oferă sprijin lucrătorilor și nu urmează să fie folosite pentru restructurarea întreprinderilor sau a sectoarelor de activitate; · au confirmat faptul că acțiunile eligibile menționate mai sus nu beneficiază de asistență din partea altor instrumente financiare ale UE. Sisteme de gestionare și control 26. Germania a informat Comisia că contribuția financiară va fi gestionată de aceleași organisme din cadrul Ministerului Federal al Muncii și Afacerilor Sociale (Bundesministerium für Arbeit und Soziales) care administrează FSE. Cu toate acestea, în cadrul „Gruppe Europäische Fonds für Beschäftigung”, autoritatea de management pentru FEG este „Referat EF 4”, în timp ce autoritatea de management pentru FSE este „Referat EF 1”. „Organisationseinheit Prüfbehörde” este autoritatea de control pentru FEG și FSE. Aceste organisme au administrat, de asemenea, contribuțiile din FEG acordate Germaniei în trecut. Finanțare 27. Pe baza cererii transmise de Germania, contribuția propusă din FEG pentru pachetul coordonat de servicii personalizate (inclusiv cheltuielile legate de intervenția FEG) este de 2 305 357 EUR, reprezentând 50 % din costurile totale. Alocarea propusă de Comisie din acest fond se bazează pe informațiile furnizate de Germania. 28. Având în vedere cuantumul maxim al unei contribuții financiare care poate fi acordată din FEG în temeiul articolului 10 alineatul (1) din Regulamentul (CE) nr. 1927/2006, precum și marja disponibilă pentru realocarea creditelor, Comisia propune mobilizarea din FEG a sumei totale menționate mai sus, care urmează să fie alocată în cadrul rubricii 1a din cadrul financiar. 29. Prin prezenta propunere de mobilizare a FEG, Comisia inițiază procedura simplificată de trialog, conform dispozițiilor de la punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord cu privire la proiectul de propunere de mobilizare, la nivelul politic corespunzător, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord, se va organiza o reuniune oficială trilaterală. 30. Comisia prezintă separat o cerere de transfer în vederea înscrierii în bugetul pentru anul 2013 a unor credite de angajament specifice, în conformitate cu punctul 28 din Acordul interinstituțional din 17 mai 2006. Sursa creditelor de plată 31. Creditele din linia bugetară a FEG din bugetul 2013 vor fi utilizate pentru a finanța suma de 2 305 357 EUR necesară pentru prezenta cerere. Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară (cererea EGF/2013/003 DE/First Solar înaintată de Germania) PARLAMENTUL EUROPEAN ȘI CONSILIUL UNIUNII EUROPENE, având în vedere Tratatul privind funcționarea Uniunii Europene, având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[8], în special punctul 28, având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[9], în special articolul 12 alineatul (3), având în vedere propunerea Comisiei Europene[10], întrucât: (1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor concediați ca urmare a schimbărilor structurale majore intervenite în practicile comerciale mondiale, generate de globalizare, și pentru a-i ajuta să se reintegreze pe piața forței de muncă. (2) Acordul interinstituțional din 17 mai 2006 permite mobilizarea FEG în limita unui plafon anual de 500 milioane EUR. (3) La 12 aprilie 2013, Germania a depus o cerere de mobilizare a FEG pentru concedierile din cadrul întreprinderii First Solar Manufacturing GmbH, iar până la 14 august 2013 a transmis informații suplimentare. Această cerere îndeplinește cerințele pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 305 357 EUR. (4) Prin urmare, ar trebui mobilizat FEG pentru a oferi o contribuție financiară ca răspuns la cererea prezentată de Germania, ADOPTĂ PREZENTA DECIZIE: Articolul 1 În cadrul bugetului general al Uniunii Europene pentru exercițiul financiar 2013, se mobilizează Fondul european de ajustare la globalizare (FEG) pentru alocarea sumei de 2 305 357 EUR, sub formă de credite de angajament și credite de plată. Articolul 2 Prezenta decizie se publică în Jurnalul Oficial al Uniunii Europene. Adoptată la Bruxelles, Pentru Parlamentul European Pentru Consiliu Președintele Președintele [1] JO C 139, 14.6.2006, p. 1. [2] JO L 406, 30.12.2006, p. 1. [3] În conformitate cu articolul 3 al treilea paragraf din Regulamentul (CE) nr. 1927/2006. [4] http://prosun.org/en/fair-competition/alarming-situation.html [5] http://www.nationalsolartraders.com.au/NST%20DATA/Data%20Sheets/Trina/PRTM_PVSGI_2011_Summary_July2011_v2.pdf [6] EU ProSun [7] Astfel cum a stabilit Comisia în urma studiului efectuat de Universitatea din Duisburg Essen (octombrie 2009). [8] JO C 139, 14.6.2006, p. 1. [9] JO L 406, 30.12.2006, p. 1. [10] JO C […], […], p. […].